SKRIFTLIG FORESPØRGSEL E-3167/02

af Daniela Raschhofer (NI) til Kommissionen

(6. november 2002)

Om: Svindel med støtte til gavn for landbrugseksport

Af en artikel i Frankfurter Allgemeine Zeitung den 14. oktober 2002 fremgår, at EU's toldbegunstigelser til Kroatien og det tidligere Jugoslavien muligvis er blevet misbrugt i stor stil til ulovlig landbrugseksport. De græske myndigheder har således konstateret, at leverancer fra Kroatien i nogle tilfælde var tilsat over en tredjedel rørsukker fra Vestindien.

I den forbindelse rejser der sig følgende spørgsmål:

1. Siden hvornår har Kommissionen haft kendskab til disse ulovligheder?

2. Hvilke landbrugsprodukter er berørt ud over sukker?

3. Hvor store beløb skønnes EU at miste som følge af de såkaldte karruseltransaktioner?

4. Ifølge oplysninger fra en af kommissionsmedlem Pattens medarbejdere kunne der også være tale om konsekvenser af en normal økonomisk praksis, der er baseret på absurde regler. Agter Kommissionen at revidere aftalerne med balkanlandene som følge af denne erkendelse?

Svar afgivet på Kommissionens vegne af Christopher Patten

(13. december 2002)

Kommissionen offentliggjorde i slutningen af juni 2002 en meddelelse i De Europæiske Fællesskabers Tidende til importører om, at der var begrundet tvivl om, hvorvidt præferenceordninger for sukker, som ved indførelsen blev angivet som sukker med oprindelse i de vestlige Balkanlande, blev anvendt korrekt. I meddelelsen blev importørerne rådet til at træffe de nødvendige forholdsregler og eksportørerne i de vestlige Balkanlande meddelt, at sagen ville blive undersøgt nøje for at beskytte EF's økonomiske interesser. Kommissionen foretager også undersøgelser i de pågældende lande for at tage bestik af situationen. Beslutningen om at offentliggøre meddelelsen til importørerne blev truffet, fordi der har været en betydelig stigning i importen af sukker fra visse Balkanlande i 2001 og den første halvdel af 2002 og en stigende eksport af sukker fra EF til disse lande. Sagen vedrører ikke andre produkter.

Det skal bevises, at der er tale om svindel, før man sige noget om, hvor meget det har kostet EU, og beviser har der hidtil ikke været mange af. De græske myndigheder har fundet bevis for enkelte tilfælde, hvor der har været svindlet med oprindelsen af små mængder sukker, og den korrekte told er i så fald blevet opkrævet.

Det er en logisk grund til EF's og Balkanlandenes handel med sukker. EF's markedspriser er højere end priserne i Balkanlandene, hvilket giver dem incitament til at eksportere sukker til EF. Samtidig kan EF sælge sukker til konkurrencedygtige priser på de vestlige Balkanlandes marked på grund af en eksporttilskud på ca. 450 EUR pr. ton, hvorved der skabes en legitim gensidig handel.

Rådets beslutning om ensidigt at liberalisere handelen med de vestlige Balkanlande og derefter fastholde denne forpligtelse om liberalisering i langsigtede kontraktuelle forbindelser i form af stabiliserings- og associeringsaftaler har været afgørende for den økonomiske fremgang og politiske stabilitet i området. Det er i EU's politiske og økonomiske interesse at føre en stabil og troværdig kurs over for disse lande og at opfylde de kontraktuelle forpligtelser, som EF og medlemsstaterne har påtaget sig, og som udgør en hjørnesten i EU's politik for den sydøstlige del af Europa.